
Látkép- sorozat, Szobám
Szabó Barbara
Pécsi Tudomány Egyetem, Művészeti Kar
Festő szak, harmad évfolyam
Ádám Zoltán, adjunktus
Munkáim sajátos térbemutatások, olyan szubjektív helymeghatározások melyek az élettér definiálásai, számomra megszokott látványok. Olyan tipikus pontok ezek, melyek bennem az otthon gondolatát/érzetét keltik. Betekintést nyújtok a privát szférámba. Több helyszínhez kötődő terek ezek, különböző otthonélmények emlékei, vagy aktuális képei. Nem személyes tárgyakra, vagy a környék sajátosságaira reflektáltam, hanem a csupasz, üres falakra, az állandó, masszívan beépített síkokra, melyeknek atmoszférája beleszövődik vagy megadja az otthonlét érzetét. Meghatároz engem is e térbemutatás, de mégsem egyedülálló sok hasonló helyszínnel találkozni, egységépületek, kockaházak, a kialakított kép-érzet ami sajátossá teszi. Üres magányos helyszínek, de mégsem negatívak, csupán lecsupaszítottak, minden feleslegességtől mentesek. Olyan redukált terek, melyet a matt és fényes felületek ritmikája és az anyagiság érzékeltet, ami feszültséget is teremt a képen belül. A tér sajátos harmóniájának megjelenítése színfoltokra lebontva. A színek és az arányok adottak voltak, a képkivágás a legjellegzetesebb nézőpontot mutatja.
A pályázatra beadott munkám, a Szobám egy középső darabja a Látkép sorozatnak. Alapul vettem a számomra e hellyel kapcsolatban kialakult érzetet, a formákat, színeket és az egymáshoz való arányukat. Vázlatok alapján dolgoztam, fontos volt a képzeletemben élő kép. Nem a tényleges azonosságra, felismerhetőségre, hanem a hely bennem kialakult hangulatiságának visszaadása volt az elsődleges. Ezért nem fotóról dolgoztam, így az esetlegességet sem zárhattam ki. A hely atmoszféráját próbáltam megjeleníteni. A határozott erős élek és tiszta formavilág fontos része volt az ábrázolásnak, a teret redukáltam.




